Moody’s คงอันดับความน่าเชื่อถือของประเทศไทยและ outlook หนุน sentiment เชิงบวกต่อการลงทุนตลาดหุ้นไทยโดยเฉพาะหุ้นกลุ่ม reopening play/ SET 1585-90 จุด แนะนำ AMANAH
25 สิงหาคม 2564

ปัจจัยภายในประเทศ บริษัท Moody’s Investors Service (Moody’s) ได้คงอันดับความน่าเชื่อถือของประเทศไทย (Sovereign Credit Rating) ที่ Baa1 หรือเทียบเท่า BBB+ และคงมุมมองความน่าเชื่อถือของประเทศไทย (Outlook) ที่ระดับมีเสถียรภาพ (Stable Outlook)   นอกจากนี้ Moody’s คาดว่าการลงทุนในโครงการระเบียงเศรษฐกิจพิเศษภาคตะวันออก (EEC) จะช่วยเพิ่มการลงทุนของภาคเอกชนและอุปสงค์ภายในประเทศในระยะ 2-3 ปีข้างหน้า และการลงทุนในโครงการลงทุนโครงสร้างพื้นฐานขนาดใหญ่ จะช่วยเพิ่มขีดความสามารถในการแข่งขันของประเทศ โดยจะดึงดูดธุรกิจใหม่และเทคโนโลยีสมัยใหม่ และเพิ่มขีดความสามารถในการผลิตของประเทศ อย่างไรก็ตาม ถึงแม้เศรษฐกิจไทยจะได้รับผลกระทบจากการระบาดโควิด แต่ Moody’s คาดว่าเศรษฐกิจไทยปี 2564 และ ปี 2565 จะสามารถขยายตัวอย่างต่อเนื่องอยู่ที่ 2% และ 5.8% ตามลำดับ จากการฟื้นตัวของภาคการท่องเที่ยวไทยและเศรษฐกิจโลก และในระยะยาวการระบาดของโควิด-19 จะส่งผลต่อการเติบโตทางเศรษฐกิจไทยจำกัด นอกจากนี้ Moody’s ยังกล่าวถึงหนี้สาธารณะของไทยที่มีสถานะค่อนข้างแข็งแกร่งจากการที่มีอายุเฉลี่ยหนี้ภาครัฐประมาณ 11 ปี มีหนี้ระยะสั้นเพียง 8% และมีหนี้สกุลเงินต่างประเทศเป็นสัดส่วนต่ำมากน้อยกว่า 2% เมื่อเทียบกับประเทศที่มีอันดับความน่าเชื่อถือเดียวกันที่มีหนี้สกุลต่างประเทศอยู่ประมาณ 30% จึงถือได้ว่าประเทศไทยมีความสามารถในการชำระหนี้อยู่ในระดับสูง ข่าวดังกล่าวถือว่าออกมาในเชิงบวก จากก่อนหน้านี้ที่ตลาดกังวลว่ามีความเสี่ยงที่ Moody’s อาจปรับอันดับเครดิตไทยลงจากสถาณการณ์โควิดที่ยืดเยื้อ ดังนั้นถือเป็นข่าวช่วยหนุน sentiment เชิงบวกต่อการลงทุนตลาดหุ้นไทยโดยเฉพาะกลุ่มธนาคารขนาดใหญ่ที่มีความเกี่ยวโยงกับเศรษฐกิจมหภาค และถือเป็นอีกข่าวดีที่ออกมาต่อเนื่องในช่วงนี้ หลังจากสถาณการณ์โควิดที่ดูดีขึ้นและตัวเลขส่งออกไทยที่ออกมาดีกว่าคาดในวันก่อนหน้า
กลยุทธ์การลงทุน สามารถเก็งกำไรหุ้นกลุ่ม reopening play ได้ในระยะสั้นสัปดาห์นี้ อย่างไรก็ตามให้ระมัดระวังความผันผวนช่วงปลายถึงต้นสัปดาห์หน้าจากการประชุมที่ Jackson hole ทั้งนี้กลุ่มหุ้นส่งออกที่ถูกเทขายออกมาถือเป็นโอกาสในการทยอยสะสมเช่นกัน อย่างเช่นกลุ่ม electronics, food เพื่อกระจายพอร์ตการลงทุนให้มีทั้งกลุ่ม reopening และกลุ่ม global play สอดรับกับความผันผวนที่อาจจะเกิดขึ้นในระยะข้างหน้า
มุมมองตลาดหุ้น/ กลยุทธ์การลงทุน วันนี้คาด SET 1585-90 จุด แนะนำ AMANAH
1)  AMANAH (ราคาพื้นฐาน 6.90 บาท) คาดกำไรสุทธิระยะ 3 ปีจะมี CAGR ที่ 11.4% หนุนจากการเติบโตของสินเชื่อที่เร่งตัวขึ้นหลังจากการออกตราสารหนี้ศุกูกและการฟื้นตัวของเศรษฐกิจ บริษัทใช้กลยุทธ์นายหน้าและการปล่อยสินเชื่อที่มี LTV สูง
รายงานตัวเลขเศรษฐกิจ  วันพุธ ติดตาม ตัวเลข Ifo Business Climate index เดือน ส.ค. ของเยอรมัน คาดทรงตัว MoM ที่ 100.8 จุด ตัวเลข Durable Goods Orders เดือน ก.ค. ของสหรัฐฯ คาด -0.2% MoM และปริมาณสต๊อกน้ำมันดิบสหรัฐฯ รายสัปดาห์ วันพฤหัสฯ ติดตาม ตัวเลขการขอรับสวัสดิการว่างงานของสหรัฐฯรายสัปดาห์คาด 3.36 แสนคน (-3.4% WoW) และการประชุม Jackson Hole Economic Symposium วันศุกร์ ติดตาม ตัวเลขดัชนี Import Prices ของเยอรมันเดือน ก.ค. คาด +1% MoM และ +13.8% YoY ตามลำดับ ดัชนี Personal income และ Personal spending ของสหรัฐฯ เดือน ก.ค. คาด +0.2% MoM และ +0.3% MoM ตามลำดับ ดัชนี Core PCE Price Index ของสหรัฐฯ เดือน ก.ค. คาด +0.4% MoM และ +3.6% YoY ตามลำดับ ดัชนี Michigan Inflation expectations เดือน ส.ค. คาด +4.6% YoY และถ้อยแถลงของนาย Powell ที่งาน Jackson Hole Economic Symposium